text: 32-årig tilstår dobbelt-drab
  23 september 2010 kl. 12.37
  Genbo erkender, at han fredag aften slog kvinde på 68 år og hendes søn ihjel på landejendom. Han og sigtet kammerat blev fængslet i fire uger i et grundlovsforhør torsdag eftermiddag. 
   
  Den ene, en 32-årig mand, har erklæret sig skyldig i drabene på Elke Ibsen Mamsen og sønnen Hans Mamsen. Manden er selv fra Møgeltønder.
  
  Kammerat nægter alt
  En 25-årig mand fra et andet sted i Sønderjylland nægter derimod. Men han kærede ikke kendelsen om varetægtsfængsling.
  Dommeren lukkede dørene for den øvrige del af grundlovsforhøret i Sønderborg, og politiet har derfor ikke flere oplysninger om efterforskningen. Det vides derfor ikke, hvad der har ført politiet frem til de to mænd, eller hvad deres motiv kan have været.
  
  Genbo til ofrene
  Den 32-årige mand er genbo til ofrene, der boede på en landbrugsejendom i udkanten af Møgeltønder.
  Ifølge folk i lokalområdet har genboen tidligere været udsendt som soldat.
  
  Slået ihjel med kniv
  Drabene skete fredag aften. Såvel mor som søn blev slået ihjel med kniv.
  Ligene blev fundet lørdag eftermiddag af morens søster i en baggang inde i stuehuset.
  Hun havde undret sig over, at hun ikke havde set søsteren og tog derfor hen til ejendommen.
  
  70-årig mistænkt 
  I første omgang mistænkte politiet manden i familien. Den 70-årige var anholdt i tre døgn, før han onsdag blev løsladt.
  
  Tidslinie:
  Fredag 17. september: Elke Ibsen Mamsen og Hans Mamsen bliver dræbt med knivstik på familiens landejendom i udkanten af Møgeltønder.
  Lørdag 18. september: En søster til Elke Mamsen bliver urolig og finder sin søster og nevø dræbt.
  Søndag 19. september: Den 70-årige enkemand bliver fremstillet i grundlovsforhør. Han nægter at være drabsmanden. Dommeren forlænger hans anholdelse med tre døgn.
  Onsdag 22. september: Politiet løslader den 70-årige mand. Senere samme dag bliver to mænd anholdt og sigtet for drabene. Politiet har muligvis fået et tip om de to.
  Torsdag 23. september: Den ene mand erkender drabene, den anden nægter, og begge bliver i et grundlovsforhør fængslet frem til 21. oktober.
  